《忆江南 戏题梅图》
元代·王结

江上路，春意到横枝。洛浦神仙临水立，巫山处子入宫时。

皎皎淡丰姿。

东阁兴，几度误佳期。万里卢龙今见画，玉容还似减些儿。

无语慰相思。

作者简介：（1275—1336）元易州定兴人，字仪伯。从太史董朴受经，深研性命道德之学。成宗时充爱育黎拔力八达宿卫。后历侍武宗、仁宗朝。屡陈时政，为帝所嘉纳。顺帝初累官为翰林学士，知制诰。参修国史，拜中书左丞。有诗文集。